《送万员外仲兵备广东》
明代·王世贞

向来明月璧，曾倚白云司。年事吾堪后，风裁汝更宜。

扶摇催撇吾，留滞夺委蛇。岭海谁千骑，烟霄暂一麾。

绣衣花瞑失，铜柱瘴天垂。羽檄年年是，韬钤处处疑。

肉飞甘跋扈，藿食浪安危。使者苍梧节，楼船下濑师。

五羊摧震叠，万蜃戢衡睢。不必陈鱼丽，应先问茧丝。

青冥直指破，墨吏惠文知。得意当如此，无烦泣路岐。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。